b"\n_START_ARTICLE_\nPaquebot\n_START_PARAGRAPH_\nPaquebot (de l'angl\xc3\xa8s packet boat) era el nom que rebia qualsevol vaixell que estigu\xc3\xa9s destinat al transport del correu, paquets i passatgers, i que fes una ruta fixa.\n_START_SECTION_\nHist\xc3\xb2ria\n_START_PARAGRAPH_\nEls primers paquebots aparegueren el segon ter\xc3\xa7 del s. XVIII com a petites embarcacions similars als bergantins, tot i que menys estilitzats, que creuaven habitualment el canal de la M\xc3\xa0nega (sobretot entre Dover i Calais) amb l'\xc3\xbanica funci\xc3\xb3 de transportar passatgers i cartes entre els dos pa\xc3\xafsos. Poc despr\xc3\xa9s aquest model de negoci fou replicat a molts altres llocs. Amb la mecanitzaci\xc3\xb3 de la navegaci\xc3\xb3 el terme es va generalitzar per a qualsevol tipus de vaixell que fes aquesta funci\xc3\xb3; fins i tot els transatl\xc3\xa0ntics._NEWLINE_Tot i que actualment la funci\xc3\xb3 dels vells paquebots la desenvolupen b\xc3\xa0sicament els avions i els autom\xc3\xb2bils (que circulen sobre infraestructures terrestres avui omnipresents per\xc3\xb2 molt prec\xc3\xa0ries el s. XVIII), en determinats llocs el terme ha subsistit per\xc3\xb2 referint-se espec\xc3\xadficament a un tipus de barca fluvial i urbana amb un \xc3\xbas fonamentalment tur\xc3\xadstic, o fins i tot com a transport p\xc3\xbablic per creuar ports i badies."